Rozhodnutie Rady
z 22. februára 1999
o uzatvorení Dohody o vedeckej a technickej spolupráci medzi Európskym spoločenstvom a Izraelským štátom
(1999/224/ES)
RADA EURÓPSKEJ ÚNIE
so zreteľom na Zmluvu o založení Európskeho spoločenstva, a najmä na jej článok 130m, v spojení s článkom 228 ods. 2 prvá veta a článkom 228 ods. 3 prvý pododsek,
so zreteľom na návrh Komisie [1],
so zreteľom na stanovisko Európskeho parlamentu [2],
keďže Európske spoločenstvo a Izrael uskutočňujú špecifické výskumné programy v oblastiach spoločného záujmu;
keďže Izraelský štát na jednej strane a Európske spoločenstvo a jeho členské štáty na strane druhej podpísali Európsko-stredozemnú dohodu o pridružení, ktorou sa ustanovuje dojednanie dohody o vedeckej a technickej spolupráci;
keďže Európske spoločenstvo a Izraelský štát uzatvorili dohodu o vedeckej a technickej spolupráci na obdobie trvania štvrtého rámcového programu v oblasti VTR;
keďže Rada svojím rozhodnutím z 18. mája 1998 splnomocnila Komisiu dojednať obnovenie Dohody o vedeckej a technickej spolupráci medzi Európskym spoločenstvom a Izraelským štátom na obdobie trvania piateho rámcového programu;
keďže Dohoda o vedeckej a technickej spolupráci medzi spoločenstvom a Izraelský štátom by mala byť schválená,
ROZHODLA TAKTO:
Článok 1
Týmto sa v mene spoločenstva schvaľuje Dohoda o vedeckej a technickej spolupráci medzi Európskym spoločenstvom a Izraelským štátom.
Text dohody je pripojený k tomuto rozhodnutiu.
Článok 2
Predseda Rady sa týmto oprávňuje určiť osobu(-y) splnomocnenú(-é) na podpísanie dohody tak, aby zaväzovala spoločenstvo.
Článok 3
Predseda Rady predloží v mene spoločenstva oznámenie ustanovené v článku 13 dohody.
V Luxemburgu 22. februára 1999